title: Alan Paton
text: Alan Stewart Paton (Pietermaritzburg, 11 Genver 1903 - Durban, 12 Ebrel 1988) a oa ur skrivagner saoznek eus Suafrika hag a oa enebet ouzh an apartheid.
  
  Eus ur familh saoznegerien e oa, eus Natal. Goude e studioù e teuas da vezañ kelenner. Etre 1935 ha 1949 e labouras en Diepkloof Reformatory, un ensavadur a zegemere felladennerien yaouank du. Degas a reas kemmoù er mont en-dro ha lezel ar re yaouank da vont er-maez p'o deveze un emzalc'h dereat.
  
  Er bloavezhioù 1940 e veajas e meur a vro dre Europa hag e Stadoù-Unanet Amerika, da c'houzout hiroc'h a-zivout ar skolioù er broioù-se ha war o c'hreizennoù evit ar felladennerien yaouank. Pa oa e Norvegia e stagas da sevel e romant kentañ, Cry, the Beloved Country hag a voe echuet gantañ e 1946 e San Francisco. Meur a levr all a savas war-lerc'h, er bloavezhioù 1950, 1960 ha 1970, hag arc'hant a c'hounezas ganto.
  
  E 1953 e voe unan eus ar re a savas Strollad frankizour Suafrika hag a oa a-enep lezennoù an apartheid lakaet war ar vro gant ar gouarnamant. Prezidant ar gostezenn-se e oa pa voe divodet gant ar gouarnamant e 1968, abalamour ma oa ur strollad digor d'an holl dud, pe liv bennak e ve o c'hroc'hen. Abalamour d'e vennozhioù e voe tennet e baseporzh digant Alan Paton e 1960 ha ne voe daskoret dezhañ nemet dek vloaz diwezhatoc'h.
  
  Levrioù
  1948 Cry, The Beloved Country (savet ur film diwarnañ e 1951)
  1950, Lost in the Stars, gant Maxwell Anderson
  1953: Too Late the Phalarope
  1955: The Land and People of South Africa
  1956: South Africa in Transition
  1960: Debbie Go Home
  1961: Tales from a Troubled Land
  1964: Hofmeyr
  1965: South African Tragedy
  1965: Spono, gant Krishna Shah
  1967: The Long View
  1968: Instrument of Thy Peace
  1969: Kontakio For You Departed
  1972: Case History of a Pinky
  1973: Apartheid and the Archbishop: the Life and Times of Geoffrey Clayton, Archbishop of Cape Town
  1975: Knocking on the Door
  1980: Towards the Mountain
  1981: Ah, but Your Land is Beautiful
  1988: Journey Continued: An Autobiography
  1989: Save the Beloved Country
  2008: The Hero of Currie Road: the complete short pieces
  
  Ganedigezhioù 1903
  Marvioù 1988
  Skrivagnerien Suafrika
  Skrivagnerien saoznek
  Politikourien Suafrika